b'\n_START_ARTICLE_\nJurijus Aleksandrovas\n_START_PARAGRAPH_\nJurijus Aleksandrovas (rus. \xd0\xae\xd1\x80\xd0\xb8\xd0\xb9 \xd0\x9a\xd0\xbe\xd0\xbd\xd1\x81\xd1\x82\xd0\xb0\xd0\xbd\xd1\x82\xd0\xb8\xd0\xbd\xd0\xbe\xd0\xb2\xd0\xb8\xd1\x87 \xd0\x90\xd0\xbb\xd0\xb5\xd0\xba\xd1\x81\xd0\xb0\xd0\xbd\xd0\xb4\xd1\x80\xd0\xbe\xd0\xb2; g. 1934 m.) \xe2\x80\x93 rus\xc5\xb3 \xc5\xa1aunam\xc5\xb3j\xc5\xb3 ginkl\xc5\xb3 konstruktorius. Labiausiai \xc5\xbeinomas kaip automato AL-7 k\xc5\xabr\xc4\x97jas ir vienas i\xc5\xa1 automat\xc5\xb3 AK-107 ir AK-108 konstruktori\xc5\xb3._NEWLINE_Jurijus Aleksandrovas gim\xc4\x97 1934 m. lapkri\xc4\x8dio 22 d. Ust-Kuto kaime Irkutsko srityje (Rusija). T\xc4\x97vas Konstantinas \xc5\xbeuvo Antrajame pasauliniame kare, motina Nina buvo ligonin\xc4\x97s s\xc4\x85skaitinink\xc4\x97._NEWLINE_1952 m. baig\xc4\x97 vidurin\xc4\x99 mokykl\xc4\x85 ir \xc4\xafstojo \xc4\xaf Leningrado karin\xc4\x97s mechanikos institut\xc4\x85. 1958 m. j\xc4\xaf baig\xc4\x97 su in\xc5\xbeinieriaus diplomu._NEWLINE_1958 m. \xc4\x97m\xc4\x97 dirbti I\xc5\xbeMa\xc5\xa1e, Vyriausiojo ginkl\xc5\xb3 konstruktoriaus skyriuje, Jevgenijaus Dragunovo grup\xc4\x97je, kuri tuo metu k\xc5\xabr\xc4\x97 snaiperin\xc4\xaf \xc5\xa1autuv\xc4\x85 SVD, 1963 m. priimt\xc4\x85 \xc4\xaf ginkluot\xc4\x99._NEWLINE_1963 m. u\xc5\xbesi\xc4\x97m\xc4\x97 in\xc5\xbeinieriniais projektais, kuri\xc5\xb3 tikslas buvo patobulinti automatini\xc5\xb3 \xc5\xa1aunam\xc5\xb3j\xc5\xb3 ginkl\xc5\xb3 mechanines sistemas ir padidinti taiklum\xc4\x85. 1969 m. suk\xc5\xabr\xc4\x97 automat\xc4\x85 AL-7, kuriame panaudojo subalansuotos atatrankos sistem\xc4\x85. Ginklas s\xc4\x97kmingai veik\xc4\x97 bandymuose, parodydamas 1,5-1,5 kartus didesn\xc4\xaf taiklum\xc4\x85, nei tuometiniai armijos ginklai._NEWLINE_Nuo 1974 m. J. Aleksandrovas (tuo metu \xe2\x80\x93 I\xc5\xbeMa\xc5\xa1o vyriausiojo ginkl\xc5\xb3 konstruktoriaus pavaduotojas) dalyvavo paleid\xc5\xbeiant \xc4\xaf serijin\xc4\x99 gamyb\xc4\x85 automatus AK-74 ir AKS-74, tobulino gamyboje naudojamus technologinius metodus._NEWLINE_V\xc4\x97liau dalyvavo kuriant civilinius ginklus pagal karinius modelius \xe2\x80\x93 med\xc5\xbeioklinius karabinus \xe2\x80\x9eTigr\xe2\x80\x9c ir \xe2\x80\x9eSaiga\xe2\x80\x9c._NEWLINE_Diegdamas \xc4\xaf AK-101 konstrukcij\xc4\x85 subalansuotos atatrankos sistem\xc4\x85 suk\xc5\xabr\xc4\x97 automatus AK-107 ir AK-108._NEWLINE_Apdovanotas Raudonosios V\xc4\x97liavos ir Garb\xc4\x97s \xc5\xbdenklo ordinais.'